**Ngohe aromatawai: Kei riro whenua atu!**

**Paerewa Paetae Tikanga ā-Iwi 91831:** Te tātari i ngā pāpātanga o tētahi take taiao ki te iwi taketake

**Aronga:** Tikanga ā-Iwi 3.6B v1

**Whiwhinga:** 4

**Te Horopaki**

Ko tāu nā mahi he whakarite pūrongo mō te poari o tētahi iwi hei whakamārama i ngā pāpātanga ki te iwi o te whanaketanga o tētahi wāhi ki tōna rohe.

Ka whiriwhiri koe i tētahi whanaketanga whenua kei tō rohe, kei rohe kē atu rānei. Ka matapaki koe i te pūtake o te whanaketanga, ngā pāpātanga ki te taiao, pērā i te horo taiwhenua (coastal erosion), me ngā urupare o te iwi. Ka whakatakoto koe i tētahi huarahi e pai atu ai ngā hua mō te iwi.

Māu anō ngā mahi rangahau, ā, mā āu kohinga kōrero e whakatinana tō pūrongo.

Ka aromatawaihia te pūrongo me te pakari ki te matapaki, ki te taunaki i ō kitenga, i ō tūtohunga ki te poari.

**Hei Mahi**

Whiriwhirihia ētahi rauemi e pupū ake ai ngā tini whakaaro o ngā tāngata rerekē (te kamupene whakawhanake whenua, te kaunihera, te hapori whānui, te hapori Māori, te kainoho, te kaihoko whare, a wai atu rānei) mō tēnei kaupapa, arā, te whakawhanake whenua hei whakatū whare hōu. Hei tauira, ngā uiuinga tangata, ngā tuhinga pae pāpāho pāpori, ngā tuhinga nūpepa, ngā aha atu rānei. Kohia hoki ngā whakaahua me ngā hoahoa whenua hei taunaki i ō whakaaro.

Whakaraupapahia āu kōrero taunaki, ā, whakaarohia āu whakataunga.

Whakaritea tō pūrongo kia mōhio pai ai te poari ā-iwi nei me pēhea te ahu whakamua kia whakamaurutia ai ngā pāpātanga o te whanaketanga o te wāhi nei ki te iwi.

Taunakitanga: Tikanga ā-Iwi 91831 Kei riro whenua atu!

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka whakamārama i te pūtake o tētahi take taiao, ā, ka matapaki i ngā rōpū e rongo ana i ngā pāpātanga o taua take.  Ka matapaki i ngā hua, me ngā urupare o te iwi ki taua take, ka taunaki ai.  *Hei tauira:*   * *Kua whakamārama i ngā pūtake me ngā ngā pāpātanga ki te taiao o te whanaketanga o te whenua, ko ērā e whai painga ki te iwi, ko ērā hoki e whai wero ki te iwi.* * *Kua matapaki i ngā momo rōpū, arā, ngā tāngata rerekē, e rongo ana i ngā pāpātanga.* * *Kua matapaki i ngā hua mō te taiao me te hapori, ā, ka matapaki hoki i ngā urupare o te iwi.* * *Kua taunaki i ngā whakataunga.* | Ka matapaki i ngā hua whānui o te take taiao. Ka whakamārama i ngā urupare o te iwi me ōna hua, ka āta taunaki ai.  *Hei tauira:*   * *Kua matapaki i ngā hua whānui mō te taiao me te hapori o te whanaketanga o te whenua.* * *Kua whakamārama i ngā urupare o te iwi ki te whanaketanga o te whenua. Kua whakamārama hoki i ngā hua o ngā urupare, pai mai, kino mai.* * *Kua āta taunaki i ngā whakataunga.* | Ka whakaatu i tētahi huarahi rerekē e pai atu ai ngā hua, ka āta taunaki ai.  *Hei tauira:*   * *Kua whakaatu i tētahi huarahi rerekē e pai atu ai ngā hua mō te iwi me ngā tāngata rerekē, arā, te hapori whānui o te rohe nei.* * *Kua āta taunaki i ngā whakataunga.* |